Jeg er faktisk på din side. Ifølge Dyrenes Beskyttelse er kaninen ikke noget let kæledyr. Den kræver nærmest det samme som en kat og en hund for at trives, og kaninen kan blive op til 15 år gammel. Dyrenes Beskyttelse skriver på deres hjemmeside, at kaniner ikke bør være alene. Solokaniner kan mistrives og kan få store problemer. Kaninerne er desuden et byttedyr fra naturens side, og de kan derfor være utrygge ved at blive båret, løftet og transporteret rundt. Så når børnene hele tiden løfter dem, kan de blive meget stressede. Dyret skal have minimum ni kvadratmeter, hvis det skal være i bur, og hvis det står inde, skal den have lov til at løbe frit. Jeg kan anbefale alle, der overvejer at anskaffe sig en kanin, at læse meget mere på nettet, før de anskaffer sig den bløde pelsklump. Og så tilbage til dig, Farmor. Du har jo fat i den lange ende. Det er vigtigt, at familien gør kaninen til et fælles projekt for alle og ikke en bodsgang for en travl hverdag. Men du sidder inde med vigtig viden, og jeg synes, du skal oplyse din familie om, hvilket vidunderligt lille dyr der er flyttet ind hos dem. De ved det garanteret ikke. Det er ikke ond vilje, de har bare ikke sat sig ind i, hvad det vil sige at have kanin. Læs bøger med dit barnebarn, så han kan lære om kaninens naturlige adfærd. Gør ham interesseret i at skabe gode vilkår for kaninen, og lær ham det, du ved. Nu er kaninen jo landet i familien, og jeg synes, det bedste, du kan gøre, er at hjælpe med at oplyse, så den lille hvide kanin kan få det bedste liv hos den nye familie.